Document ID: 31999D0120

Odločba Komisije
z dne 27. januarja 1999
o začasnih seznamih obratov v tretjih državah, iz katerih države članice odobrijo uvoz živalskih črev
(notificirano pod dokumentarno številko K(1999) 196)
(Besedilo velja za EGP)
(1999/120/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 95/408/ES z dne 22. junija 1995 o pogojih za pripravo seznamov obratov v tretjih državah iz katerih države članice dovolijo uvoz določenih proizvodov živalskega porekla, ribiških proizvodov ali živih školjk [1], kakor je bila nazadnje spremenjena z Odločbo Sveta 98/603/ES [2], in zlasti člena 2(4) in člena 7 Odločbe,
ker Direktiva Sveta 92/118/EGS [3], kakor je bila nazadnje spremenjena z Direktivo 97/79/ES [4], določa, da se lahko živalska čreva uvozijo iz katere koli tretje države;
ker Direktiva Sveta 77/99/EGS [5], kakor je bila nazadnje spremenjena z Direktivo Sveta 97/76/ES [6], določa pogoje, ki urejajo proizvodnjo, dajanje na trg in uvoz očiščenih, soljenih ali sušenih in/ali termično obdelanih želodcev, mehurjev in črev;
ker so bile v Odločbi Komisije 94/187/ES [7], kakor je bila nazadnje spremenjena z Odločbo 96/187/ES [8], za tretje države določene zdravstvene zahteve in zahteve v zvezi z veterinarskimi spričevali za uvoz živalskih črev;
ker je Komisija od nekaterih tretjih držav prejela sezname obratov z zagotovili, da popolnoma izpolnjujejo ustrezne zahteve Skupnosti v zvezi z zdravstvenim varstvom in da bodo v primeru, če obrat ne bi izpolnjeval teh zahtev, izvozne dejavnosti tega obrata v Evropsko skupnost začasno ustavljene;
ker Komisija v vseh zadevnih tretjih državah ni mogla potrditi skladnosti njihovih obratov z zahtevami Skupnosti in veljavnosti zagotovil, ki so jih dale pristojne oblasti;
ker bi obdobje, v katerem so države članice lahko uvažale živalska čreva iz obratov, ki so jih odobrile, poteklo 31. decembra 1998;
ker po izteku tega obdobja tretje države, ki niso poslale svojih seznamov obratov v skladu s predpisi Skupnosti, ne bi več smele izvažati živalskih črev v Skupnost;
ker se potemtakem lahko v skladu s postopkom, določenim v Odločbi 95/408/ES, za nekatere države sestavijo začasni seznami obratov, ki proizvajajo živalska čreva;
ker pa nekatere tretje države niso pravočasno poslale svojih seznamov obratov in je pri oblikovanju zdravstvenega spričevala zaradi tehničnih težav prišlo do zamude; ker je treba zato kot prehodni ukrep zagotoviti dodatno obdobje za uvoz črev, želodcev in mehurjev iz teh tretjih držav, da ne pride do prekinitve trgovine; ker morajo v tem primeru pristojni organi zadevne tretje države potrditi, da so bila čreva, želodci in mehurji proizvedeni v skladu z ustreznimi higienskimi pogoji;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
1. Države članice odobrijo uvoz živalskih črev iz obratov, ki so navedeni v Prilogi k tej odločbi.
2. Za uvoz živalskih črev še naprej veljajo veterinarski predpisi Skupnosti, ki so bili sprejete drugje.
Člen 2
Države članice za prehodno obdobje, ki traja do 31. marca 1999, odobrijo uvoz črev, želodcev in mehurjev iz obratov tretjih držav, ki se ne nahajajo na seznamu v Prilogi, vendar je v zvezi z njimi pristojni organ tretje države potrdil, da so čreva, želodci in mehurji proizvedeni v skladu z ustreznimi higienskimi pogoji.
Člen 3
Ta odločba se uporablja od 1. januarja 1999.
Člen 4
Ta odločba je naslovljena na države članice.
V Bruslju, 27. januarja 1999

Labels: 17
5
0
3
6